钦定古今图书集成/明伦汇编/氏族典/第322卷 > 《廖用贤尚友录》 > 滕膺
## 钦定古今图书集成/明伦汇编/氏族典/第322卷 > 《廖用贤尚友录》 > 滕膺

按《吴县志》：“膺字子勤，茂实从子。举进士，授台州户曹。
方腊作乱，台州震恐，知府赵咨道、通判李景渊骇愕
遁去。膺慨然为死守计，日夜抚循士卒。有山民吕师
囊起兵应贼，导以攻城，膺应机设伏，立摧破之，城赖
以全。时咨道、景渊虽遁，而膺上下公牒，仍系其爵名。
围解上状，膺不预，改京秩。未几，徙衢州司录。及金人”
犯顺，起为提举，摄应天府少尹，改淮宁通判。拒剧盗
孔彦舟、王善数十万众。以守城功移知葵州，除直秘
阁、京西路计度转运副使。渡江，为张俊参军李成所
嫉，劾免。后复起，至管台州崇道观，卒谥忠惠。台人德
之，立庙祀，请于朝，赐额“义灵。”宁宗初，赠烈侯。